**ΟΚΤΩΒΡΙΟΣ 25!!**

**ΜΝΗΜΗ ΤΗΣ ΑΓΙΑΣ ΕΝΔΟΞΟΥ ΜΑΡΤΥΡΟΣ ΧΡΥΣΑΝΘΗ**

**ΑΚΟΛΟΥΘΙΑ**

**(Ισιδώρας μοναχής Αγιεροθεϊτίσσης)**

**ΜΙΚΡΟΣ ΕΣΠΕΡΙΝΟΣ**

 Ιστώμεν στίχους δ’ , και ψάλλομεν Στιχηρά Προσόμοια.

**Ήχος α’ . Των ουρανίων Ταγμάτων.**

Εν εορτίω ημέρα αγαλλιάσεως, συνευφρανθώμεν δεύτε, ω φιλέορτοι πάντες, ύμνοις υπαντώντες πνευματικοίς, την πολύαθλον Μάρτυρα, της Εκκλησίας αμνάδα τη λογικήν, την Χρυσάνθην την πανεύφημον.

Αι των Αγγέλων χορείαι υπερεθαύμασαν, την ανδρικήν σου γνώμην, ω Χρυσάνθη θεόφρον, φύσεως λαθούσα το ασθενές, μετά τόλμης εχώρησας, προς τους αγώνας και έλαβες εκ Θεού, τα βραβεία της αθλήσεως.

 Ωσεί αδάμας Χρυσάνθη ενεκαρτέρησας, τας αλγεινάς βασάνους, και σαρκός τας αικίσεις, κράζουσα Κυρίω από ψυχής, του σου φίλτρου Νυμφίε μου, ουκ αποστήσομα όλως αλλά πιστή, διαμένω άχρι τέλους μου.

 Της Εκκλησίας λαμπάδα χρυσαυγεστάτην σε, της οικουμένης λύχνον, ευσεβείας εικόνα, πίστεως αγίας υπογραμμόν, ω Χρυσάνθη σε έγνωμεν, του μαρτυρίου αστράπτουσαν καλλοναίς, δια τούτό σε γεραίρομεν.

**Δόξα. Ήχος α’ .**

Δεύτε εγκωμίων άνθεσι πιστοί, στεφανώσωμεν το της πίστεως Χριστού, πολυτίμητον και χρυσαυγέστατον άνθος, Χρυσάνθην την αγίαν καλλιμάρτυρα. Αύτη γαρ την της αθλήσεως βαδίσασα οδόνν, εις την χαράν κατέπαυσε του Παραδείσου, ευωδίαν τε παρέχει κρείττονα και μυστικήν, τοις δοξάζουσιν αυτής την μνήμην την πανένδοξον.

**Και νυν. Θεοτοκίον.**

Αμαρτωλών τας δεήσεις προσδεχομένη, και θλιβομένων στεναγμόν μη παρορώσα, πρέσβευε τω εξ αγνών λαγόνων Σου, σωθήναι ημάς, Παναγία Παρθένε.

**Εις τον Στίχον. Ήχος β’ . Οίκος του Εφραθά.**

Χαίροις των Αθλητών, η άκαμπτος στερρότης, της αληθείας στύλος, το κλέος των Μαρτύρων, Χρυσάνθη καρτερόψυχε.

 Στ.: Θαυμαστός ο Θεός εν τοις Αγίοις Αυτού. Τοις Αγίοις τοις εν τη γη Αυτού, εθαυμάστωσεν ο Κύριος.

Άνθεσι ιεροίς, ασμάτων ευαρέστων, αι των πιστών χορείαι, αινέσωμαι Χρυσάνθην, την θείαν χριστομάρτυρα.

 Στ.: Δίκαιος ως φοίνιξ ανθήσει και ωσεί κέδρος η εν τω Λιβάνω πληθυνθήσεται.

Σέβω και και προσκυνώ, Θεόν τον εν Τριάδι, και Ποιητήν των όλων, ενώπιον τυράννων, Χρυσάνθη ωμολόγησας.

**Δόξα. Τριαδικόν.**

Έναν συμπροσκυνώ, Θεόν τρισί προσώποις, εξ ου το είναι έχω, Πατέρα συν Υιώ τε, και Πνεύμα το ομότιμον.

**Και νυν. Θεοτοκίον.**

Δέσποινα Μαριάμ, Κυρία των Αγγέλων, ελπίς περάτων κόσμου, Θεόν ταις μητρικαίς Σου, πρεσβείαις εξιλέωσαι.

**Νυν απολύεις. Τρισάγιον.**

**Απολυτίκιον. Ήχος α’ . Της ερήμου πολίτης.**

Χρυσαφίω συνάμα τω στερρώ ομοζύγω σου, στέφος μαρτυρίου εδέξω, ω Χρυσάνθη πολύαθλε· Χριστόν ομολογήσασα Θεόν, και πόνους υποστάσα ανδρικώς, εχαλκεύθης εν καμίνω των αλγεινών, και ως χρυσός διέλαμψας· χαίροις της καρτερίας η ισχύς, χαίροις κανών της πίστεως, χαίροις της ουρανίου εκλογής, το άνθος το μυρίπνοον.

**Δόξα. Και νυν. Θεοτοκίον.**

Του Γαβριήλ φθεγξαμένου σοι Παρθένε το Χαίρε, συν τη φωνή εσαρκούτο ο των όλων Δεσπότης, εν σοι τη αγία κιβωτώ, ως έφη ο δίκαιος Δαυΐδ. Εδείχθης πλατυτέρα των ουρανών, βαστάσασα τον Κτίστην σου. Δόξα τω ενοικήσαντι εν σοι· δόξα τω προελθόντι εκ σου· δόξα τω ελευθερώσαντι ημάς, δια του τόκου σου.

 Απόλυσις.

**ΜΕΓΑΣ ΕΣΠΕΡΙΝΟΣ**

 Ευλογήσαντος του ιερέως, ο Προοιμιακός, και το· Μακάριος ανήρ. Εις δε το· Κύριε εκέκραξα, ιστώμεν στίχους στ’ , και ψάλλομεν Στιχηρά Προσόμοια.

**Ήχος α’ .Πανεύφημοι Μάρτυρες.**

Ασμάτων τοις άνθεσι πιστοί, ευαρέστως στέψωμεν, την του Χριστού καλλιμάρτυρα, Χρυσάνθην πάνσεμνον, τα αυτής τιμώντες, ανδρικά παλαίσματα, της γνώμης το ευθές και ακέραιον, συμφώνως κράζοντες· ταις προς Κύριον πρεσβείαις σου, ημάς Μάρτυς εν τη πίστει στήριξον.

 Των άθλων σου θείας απαρχάς, ω Χρυσάνθη έφερες, τω σω Νυμφίω ως δώρημα, και πλούτον εύσημον, προς Αυτόν βοώσα, εκτενώς και λέγουσα· της σης ολοτελούς αγαπήσεως, ουδέν χωρίσει με, ουχ αι θλίψεις ουχ αι βάσανοι, ουχ οδύναι, ου σαρκός επίπονα.

 Επ’ όρους ετέθης υψηλού, ως λυχνία πάγχρυσος, της οικουμένης τα πέρατα, φαιδρώς λαμπρύνουσα, καλλοναίς ενθέοις, ω Χρυσάνθη πάντιμε, ψυχάς των ευσεβών ιλαρύνεις τε, φωτί των άθλων σου, και διδάσκεις του πορεύεσθαι, σωτηρίας εις οδόν την εύθετον.

**Έτερα. Ήχος δ’ . Ως γενναίον εν Μάρτυσι.**

Της Χρυσάνθης της Μάρτυρος, τα γενναία παλαίσματα, και τους άθλους Άγγελοι κατεπλάγησαν· πως γυναικείω εν σώματι, στερρώς κατεπάτησε, τους ασάρκους δυσμενείς, και το στέφος εδέξατο, το ουράνιον, συν Αγγέλοις Θεόν τον εν Τριάδι, ανυμνούσα και την δόξαν, Αυτού απαύστως δοξάζουσα.

 Του Σταυρού ενεδήσατο, την αήττητον δύναμιν, η Χρυσάνθη λέγουσα μετά πίστεως· ου με φοβήσουσι βάσανοι, ου θλίψεις πτοούσί με, ουδέ ξίφους απειλή, της αγάπης χωρήσουσι, του Νυμφίου μου, την Αυτού προσδοκώ γαρ Βασιλείαν, ην παρέχει τοις τηρούσιν, Αυτού τα θεία προστάγματα.

 Μαρτυρίου τοις στίγμασιν, ω Χρυσάνθη κεκόσμησαι, και ως πλούτον εύσημον και βαρύτιμον, ταύτα Κυρίω προσήγαγες, βραβείά τε έλαβες, παρ’ Αυτού της ουρανών, Βασιλείας το ένδυμα, και κατώκησας, εις φωτός του αδύτου τον νυμφώνα, συν Αγίοις καθορώσα, Αυτού την δόξαν την άρρητον.

**Δόξα. Ήχος α’ .**

Τοις ποικίλοις άνθεσι των εγκωμίων, δεύτε πιστοί ευαρέστως στεφανώσωμεν, Χρυσάνθην την τιμίαν και ένδοξον καλλιμάρτυρα· χαίροις, λέγοντες αυτή, της αληθείας στύλε απερίτρεπτε, και της ευσεβείας εικών θεοχάρακτε· χαίροις, της πίστεως άνθος ευωδέστατον, και της Εκκλησίας λύχνε χρυσαυγέστατε· γνώρισον και ημίν το φως της θείας επιγνώσεως, ίνα εν αυτώ πορευόμενοι, φθάσωμεν εις του Παραδείσου την χαράν την ανεκλάλητον.

**Και νυν. Θεοτοκίον.**

Την παγκόσμιον δόξαν, την εξ ανθρώπων σπαρείσαν, και τον Δεσπότην τεκούσαν, την επουράνιον πύλην, υμνήσωμεν Μαρίαν την Παρθένον, των Ασωμάτων το άσμα, και των πιστών το εγκαλλώπισμα· αύτη γαρ ανεδείχθη ουρανός, και ναός της Θεότητος· αύτη το μεσότοιχον της έχθρας καθελούσα, ειρήνην αντεισήξε, και το Βασίλειον ηνέωξε. Ταύτην ουν κατέχοντες, της πίστεως την άγκυραν, υπέρμαχον έχομεν, τον εξ αυτής τεχθέντα Κύριον. Θαρσείτω τοίνυν, θαρσείτω λαός του Θεού· και γαρ αυτός πολεμήσει τους εχθρούς, ως παντοδύναμος.

 Είσοδος. Φως ιλαρόν. Προκείμενον της ημέρας. Αναγνώσματα.

**Παροιμιών το Ανάγνωσμα. (Κεφ, λα', λα . 10. -20, 25)**

Γυναίκα ανδρείαν τις ευρήσει; τιμιωτέρα δε εστι λίθων πολυτελών η τοιαύτη. Μηρυομένη έρια και λίνον, εποίησεν εύχρηστον ταις χερσίν αυτής. Εγένετο ωσεί ναυς εμπορευομένη μακρόθεν, συνάγει δε αύτη τον βίον. Και ανίσταται εκ νυκτών, και έδωκε βρώματα τω οίκω, και έργα ταις θεραπαίναις. Θεωρήσασα γεώργιον επρίατο, από δε καρπών χειρών αυτής, κατεφύτευσε κτήμα. Αναζωσαμένη ισχυρώς την οσφύν αυτής, ήρεισε τους βραχίονας αυτής εις έργον. Εγεύσατο ότι καλόν εστι το εργάζεσθαι, και ουκ αποσβέννυται όλην την νύκτα ο λύχνος αυτής. Τας χείρας αυτής εκτείνει επί τα συμφέροντα, τους δε πήχεις αυτής ερείδει εις άτρακτον. Χείρας δε αυτής διήνοιξε πένητι, καρπόν δε εξέτεινε  πτωχώ. Ισχύν και ευπρέπειαν ενεδύσατο, και ευφράνθη εν ημέραις εσχάταις.

**Προφητείας Ησαΐου το ανάγνωσμα (Κεφ. ΜΓ 9-14)**

Τάδε λέγει Κύριος· πάντα τα έθνη συνήχθησαν άμα, και συναχθήσονται άρχοντες εξ αυτών. τις αναγγελεί ταύτα; η τα εξ αρχής τις αναγγελεί υμίν; Αγαγέτωσαν τους μάρτυρας αυτών και δικαιωθήτωσαν και ειπάτωσαν αληθή. Γίνεσθέ μοι μάρτυρες, και εγώ μάρτυς, λέγει Κύριος ο Θεός, και ο παις μου, ον εξελεξάμην, ίνα γνώτε και πιστεύσητε και συνήτε ότι εγώ ειμι. έμπροσθέν μου ουκ εγένετο άλλος Θεός και μετ ἐμὲ ουκ έσται. Εγώ ο Θεός, και ουκ έστι πάρεξ εμού ο σώζων. Εγώ ανήγγειλα και έσωσα, ωνείδισα και ουκ ην εν υμίν αλλότριος. υμείς εμοί μάρτυρες και εγώ Κύριος ο Θεός. Έτι απ ἀρχῆς και ουκ έστιν ο εκ των χειρών μου εξαιρούμενος· ποιήσω, και τις αποστρέψει αυτό; Ούτως λέγει Κύριος ο Θεός ο λυτρούμενος υμάς, ο άγιος του Ισραήλ.

**Σοφίας Σολομώντος το Ανάγνωσμα. (Κεφ. γ' 1)**

Δικαίων ψυχαί εν χειρί Θεού, και ου μη άψηται αυτών βάσανος. Έδοξαν εν οφθαλμοίς αφρόνων τεθνάναι, και ελογίσθη κάκωσις η έξοδος αυτών, και η αφ’ ημών πορεία σύντριμμα· οι δε εισιν εν ειρήνη. Και γαρ εν όψει ανθρώπων εάν κολασθώσιν, η ελπίς αυτών αθανασίας πλήρης. Και ολίγα παιδευθέντες, μεγάλα ευεργετηθήσονται· ότι ο Θεός επείρασεν αυτούς, και εύρεν αυτούς αξίους εαυτού. Ως χρυσόν εν χωνευτηρίω εδοκίμασεν αυτούς, και ως ολοκάρπωμα θυσίας προσεδέξατο αυτούς. Και εν καιρώ επισκοπής αυτών αναλάμψουσι, και ως σπινθήρες εν καλάμη διαδραμούνται. Κρινούσιν έθνη, και κρατήσουσι λαών, και βασιλεύσει αυτών Κύριος εις τους αιώνας. Οι πεποιθότες επ’ αυτόν, συνήσουσιν αλήθειαν, και οι πιστοί εν αγάπη προσμενούσιν αυτώ· ότι χάρις και έλεος εν τοις οσίοις αυτού και επισκοπή εν τοις εκλεκτοίς αυτού.

**Λιτή. Ήχος α’ .**

Ευφραίνου σκίρτα και χόρευε, η Εκκλησία του Χριστού, επί τη μνήμη σήμερον, Χρυσάνθης της γενναίας και ευκλεούς σου Μάρτυρος· και ταύτης τους άθλους και τα τρόπαια, εν αινέσει θεία αύθις ύμνησον, και κατ’ αξίαν εξαιρέτου χάριτος μεγάλυνον, δοξάζουσα Θεόν, τον εν Αγίοις Αυτού αεί εδοξαζόμενον.

**Ήχος β’ .**

Ως του Δεσπότου σου Χριστού δούλη πιστή και αγαθή, το δοθέν σοι τάλαντον φιλοτίμως υπερηύξησας, ω Χρυσάνθη Μάρτυς χαριτώνυμε· και εν αγώσι τοις καλοίς επιδοθείσα, ταις αριστείαις των άθλων σου διέπρεψας, ακούσασα παρά του ουρανίου Αθλοθέτου σου, το είσελθε εις την χαράν της αληθινής μακαριότητος.

**Ήχος γ’ .**

Το άνθος της πίστεως το χρυσούν και ευώδες και πολύτιμον, Χρυσάνθην την Αγίαν, μύροις των ασμάτων δεύτε υπαντήσωμεν, Χριστού γαρ ευωδία γέγονε, του μαρτυρίου το άρωμα, προχέουσα τη κτίσει· και αθλητικής τιμής τον πλούτον βεβαιούσα, συγκαλείτα πάντας ημάς εις πανήγυριν πνευματικήν, του δοξάζειν τον Θεόν τον ελεήμονα.

**Ήχος δ’ .**

Τω βήματι των τυράννων παραστάσα, η Μάρτυς του Χριστού Χρυσάνθη, ούτω εβόα λέγουσα· ένα Θεόν τον εν Τριάδι προσκυνώ, τον Βασιλέα πάσης κτίσεως, και Τούτον ομολογώ, ως μόνον αληθινόν και παντοκράτορα, και υπέρ τούτου προς το στάδιον εισέρχομαι του μαρτυρίου, ίνα γνώσιν οι λαοί, την της χειρός Αυτού δύναμιν την ακατανίκητον.

**Ήχος πλ. α’ .**

Του μαρτυρίου την οδόν εβάδισε, την τεθλιμμένην και στενήν, Χρυσάνθην η πολύαθλος, μη πτοηθείσα των βασάνωνν απειλάς, μη δειλιάσασα της σαρκός τα αλγεινά· αλλά Χριστού τω φίλτρω τετρωμένη, περιχαρώς τας θλίψεις έφερε, και έφθασε εις Παραδείσου τας σκηνάς, ένθα εστί της χαράς της ατελευτήτου η απόλαυσις.

**Ήχος πλ. β’ .**

Του αδύτου φωτός τον λύχνον τον χρυσαυγή και υπέρκαλλον, τον της Εκκλησίας λίθον χρυσοπρεπή και πολύτιμον, Χρυσάνθην την Αγίαν Μάρτυρα, δεύτε πάντες υμνωδίαις επαινέσωμεν· και γαρ αύτη τα του κόσμου δεσμά διαρρήξασα, εις ουρανούς έσχε το πολίτευμα, ένθα εστί των ευφραινομένων, η χαρά η αναφαίρετος.

**Δόξα. Ήχος πλ. δ’ .**

Εν ταις θλίψεσι του μαρτυρίου, πολυειδώς εδοκιμάσθης, ω Χρυσάνθη χριστομάρτυς καρτερόψυχε, και ως αδάμας έμεινας ακλόνητος, του Αθλοθέτου σου Θεού τη πίστει στηριχθείσα κραταιώς· διο και ως ο Παύλος .εκραζες βοώσα εκτενώς· πάντα ισχύω εν τω ενδυναμούντί με Χριστώ, παρ’ ου και προσδοκώ, της αιωνίου ζωής την δόξαν την ακήρατον.

**Και νυν. Θεοτοκίον**

Ανύμφευτε Παρθένε, η τον Θεόν αφράστως συλλαβούσα σαρκί, Μήτηρ Θεού του υψίστου, σων οικετών παρακλήσεις δέχου Πανάμωμε, η πάσι χορηγούσα καθαρισμόν των πταισμάτων, νυν τας ημών ικεσίας προσδεχομένη, δυσώπει σωθήναι πάντας ημάς.

**Εις τον Στίχον. Ήχος πλ. α’ . Χαίροις ασκητικών.**

Χαίροις, των αρετών ο λειμών, της ευσεβείας το ευώδες θυμίαμα, το άνθος της Εκκλησίας, το χρυσαυγές και τερπνόν, το της αληθείας εγκαλλώπισμα· εικών καρτερίας, η της ανδρείας απόδειξις, ομολογίας, η αρίστη βαβαίωσις, ην εσφράγισας, ω Χρυσάνθη τοις άθλοις σου· μύρον της αγιότητος, πλουσίως η βλύζουσα, και των πιστών τας καρδίας, εν ευλογίαις ευφραίνουσα, των πόθω τιμώντων, των ενθέων σου αγώνων, τα κατορθώματα.

 Στ.: Θαυμαστός ο Θεός εν τοις Αγίοις Αυτού. Τοις Αγίοις τοις εν τη γη Αυτού, εθαυμάστωσεν ο Κύριος.

Δεύτε, μετ’ εγκωμίων πιστοί, την πολιτείαν της Χρυσάνθης τιμήσωμεν, της Μάρτυρος της γενναίας, της δι’ αγάπην Χριστού, ομολογησάσης την αλήθειαν· σαρκός γαρ τα άλγη, εν καρτερία υπέμεινε, και ως αδάμας, εν ταις θλίψεσι έμεινε, βεβαιώσασα, την της πίστεως δύναμιν· όθεν και κατενίκησεν, εχθρών τα βουλεύματα, και εκ Κυρίου εστέφθη, νικητικοίς διαδήμασι, ζωής αιωνίου, εις σκηνάς τας φωτοφόρους, κατασκηνώσασα.

 Στ.: Δίκαιος ως φοίνιξ ανθήσει και ωσεί κέδρος η εν τω Λιβάνω πληθυνθήσεται.

Όπλον, του ζωηφόρου Σταυρού, αναλαβούσα ω Χρυσάνθη πανεύφημε, εισήλθες εν τω σταδίω, και στερροτάτη φωνή, πίστιν την αγίαν διετράνωσας· ουδείς με χωρίσει, της του Χριστού αγαπήσεως, αναβοώσα· ουχ αι θλίψεις αι πρόσκαιροι, ουχ αι βάσναοι, ουδέ ξίφος ου θάνατος· πάντα ηγούμαι σκύβαλα, του κόσμου τα θέλγητρα, και μαραινόμενον άνθος, και παρερχόμενον όνειρον, εμοί εις υπάρχει, του Κυρίου ου ο έρως, εν ω συντάσσομαι.

**Δόξα. Ήχος πλ. α’ .**

Εν φωνή αγαλλιάσεως μεγαλύνωμεν πιστοί, τους μεγάλους άθλους και τα τρόπαια, Χρυσάνθης της Αγίας και ενδόξου Μάρτυρος· αύτη γαρ ως αδάμας, εκαρτέρησε ταςβασάνους τας πικράς, μη πτοηθείσα τας απειλάς των ωμοτάτων τυράννων, βοώσα και λέγουσα· εμοί το ζην Χριστός, και το αποθανείν κέρδος μέγα και ασφαλέστατον·και γαρ ητοιμάσατο Χριστός, τοις φίλοις αυτού τοις πιστοίς και αγαθοίς, τον πλούτον τον άφθαρτον, και ζωήν αληθινήν τε και αιώνιον.

**Και νυν. Θεοτοκίον**

Ναός και πύλη υπάρχεις, παλάτιον και θρόνος του Βασιλέως, Παρθένε πάνσεμνε, δι' ης ο λυτρωτής μου Χριστός ο Κύριος, τοις εν σκότει καθεύδουσιν επέφανεν, Ήλιος υπάρχων δικαιοσύνης, φωτίσαι θέλων ους έπλασε, κατ' εικόνα ιδίαν χειρί τη εαυτού. Διο Πανύμνητε, ως μητρικήν παρρησίαν προς αυτόν κεκτημένη, αδιαλείπτως πρέσβευε, σωθήναι τας ψυχάς ημών.

Νυν απολύεις. Τρισάγιον.

**Απολυτίκιον. Ήχος α’ . Της ερήμου πολίτης.**

Χρυσαφίω συνάμα τω στερρώ ομοζύγω σου, στέφος μαρτυρίου εδέξω, ω Χρυσάνθη πολύαθλε· Χριστόν ομολογήσασα Θεόν, και πόνους υποστάσα ανδρικώς, εχαλκεύθης εν καμίνω των αλγεινών, και ως χρυσός διέλαμψας· χαίροις της καρτερίας η ισχύς, χαίροις κανών της πίστεως, χαίροις της ουρανίου εκλογής, το άνθος το μυρίπνοον.

**Δόξα. Και νυν. Θεοτοκίον.**

Του Γαβριήλ φθεγξαμένου σοι Παρθένε το Χαίρε, συν τη φωνή εσαρκούτο ο των όλων Δεσπότης, εν σοι τη αγία κιβωτώ, ως έφη ο δίκαιος Δαυΐδ. Εδείχθης πλατυτέρα των ουρανών, βαστάσασα τον Κτίστην σου. Δόξα τω ενοικήσαντι εν σοι· δόξα τω προελθόντι εκ σου· δόξα τω ελευθερώσαντι ημάς, δια του τόκου σου.

 Απόλυσις.

**ΟΡΘΡΟΣ**

**Μετά την α’ Στιχολογίαν, Κάθισμα. Ήχος α’ . Τον τάφον Σου Σωτήρ.**

Αινέσωμεν πιστοί, εγκωμίοις ενθέοις, την Μάρτυρα Χριστού, την εν άθλοις γενναίαν, Χρυσάνθην την αήττητον, και αυτής επαινέσωμεν, τα παλαίσματα, και τους μεγάλους αγώνας, ους διήνυσεν, δια την πίστιν Κυρίου, ην πόθω ησπάσατο.

**Δόξα. Και νυν. Θεοτοκίον.**

Η κλίμαξ Ιακώβ, ην τεθέαται πάλαι, συνάπτουσα την γην, ουρανοίς Συ υπάρχεις, Παρθένε πανακήρατε, Μαριάμ ότι έτεκες, τον ποιήσαντα, τους ουρανούς εν συνέσει, και ενώσαντα, τα διεστώτα το πρώην, σαρκός τω προσλήματι.

**Μετά την β’ Στιχολογίαν, Κάθισμα. Ήχος πλ. δ . Το προσταχθέν.**

Καρτερικώς τη σαρκί υπέστης πόνους, δια Χριστού του εραστού σου την αγάπην, ω Χρυσάνθη γενναία τούτου Αθληφόρε· τω κάλλει του μαρτυρίου ουν ευπρεπώς, εκλάμπεις και κατευφραίνεις πνευματικώς, τους εν ύμνοις τιμώντάς σου, την εν τη πίστει σπουδήν, και πόθω εκβοώντας σοι· χαίροις Μάρτυς πολύαθλε.

**Δόξα. Και νυν. Θεοτοκίον.**

Των Προφητών ο χορός ο θεηγόρος, την υπέρ νουν Σου λοχείαν Θεοτόκε, ανυμνών εν ταις βίβλοις ταις θεοχαράκτης, εκάλει Σε όρος σύσκιον και δασύ, και στάμνον ως μανναδόχον Άρτου ζωής, και μετάρσιον κλίμακα, εις Ουρανών τας Μονάς, ανάγουσα τους άδοντας· χαίρε Νύμφη ανύμφευτε.

**Μετά τον Πολυέλεον, Κάθισμα. Ήχος δ’ . Κατεπλάγη Ιωσήφ.**

Ως χρυσός εν τω πυρί, των ανυποίστων αλγεινών, δι’ αγάπην του Χριστού, του σου Νυμφίου και Θεού, εδοκιμάσθης Χρυσάνθη γενναία Μάρτυς, κράζουσα εχθροίς κατενώπιον· πάντα καρτερώ τα επίπονα, ίνα ζωής κερδίσω αιωνίου, τον αμαράντινον στέφανον, χαράς τε τύχω, επουρανίου εν σκηναίς των Δικαίων.

**Δόξα. Και νυν. Θεοτοκίον.**

Παραβάσεως καρπόν, Εύα φαγούσα παρευθύς, εξεβλήθη της Εδέμ, λύπης πλησθείσα της πικράς, και απογνώσεως βρόχοις συνεδεσμείτο· Συ δε Μαριάμ αειπάρθενε, λόγοις Γαβριήλ υπακούσασα, της χαρμοσύνου αίτιον ελπίδος, σαρκί τω κόσμω εκύησας· Χριστόν ος πάλιν, εν Παραδείσω, τους ανθρώπους οικίζει.

**Είτα, οι Αναβαθμοί· το α’ Αντίφωνον του δ’ ἤχου.**

Προκείμενον: Αγαλλιάσθε Δίκαιοι εν Κυρίω, τοις ευθέσι πρέπει αίνεσις.

Στ.: Δίκαιοι εις τον αιώνα ζώσι και εν Κυρίω ο μισθός αυτών, και η φροντίς αυτών παρά Υψίστω.

**Ευαγγέλιον, Μαρτυρικόν.**

Ο Ν ψαλμός.

Δόξα: Ταις της Αθληφόρου πρεσβείαις...

Και νυν: Ταις της Θεοτόκου...

Ιδιόμελον. Ήχος πλ. β . Στ.: Ελέησόν με ο Θεός....

Την του Σταυρού πανοπλίαν ενδυσαμένη, και την ψυχικήν ανδρείαν κτησαμένη, η καλλιμάρτυς του Χριστού Χρυσάνθη, εις αγώνας έδραμεν αθλητικούς· και του εχθρού την δύναμιν καταβαλούσα, έλαβε τα της νίκης έπαθλα, και της ουρανίου αμοιβής τα εύσημα βραβεία, Βασιλείαν εις αληθινήν και αιώνιον μεταχωρήσασα.

Είτα, οι Κανόνες, της Θεοτόκου και του Αγίου.

Ο Κανών της Θεοτόκου, ου η ακροστιχίς: Χαίρε Θεοτόκε, Μήτερ της ζωής. Ισιδώρας.

**Ωδή α’ . Ήχος δ’ . Ανοίξω το στόμα μου.**

Χαράς ευαγγέλια, και της ειρήνης συμβόλαια, εν σοι υπεγράφησαν, Παρθενομήτορ αγνή, και γαρ έτεκες, ειρήνης Βασιλέα, και λύπης εξήλειψας, το επιτίμιον.

Αγγέλων τα Τάγματα, και γηγενών τα συστήματα, κοινήν συγκροτήσαντες, χορείαν άσμα καινόν· μεγαλύνουσι, Θεοκυήτορ Κόρη, το Χαίρέ Σοι άδοντες, αγαλλιώμενοι.

Ιλέω Σου όμματι, νυν εφ’ ημάς τους ικέτας Σου, επίβλεψον άχραντε, επευλογούσα αγνή, τους ελπίζοντας, εις Σε αμεταθέτως, και δίδου ελέους Σου, τα βραβευτήρια.

Ρητόρων πολύφθογγοι, γλώσσαι εν Σοι κατεσίγησαν, λαλείν ου δυνάμεναι, ευλογημένη Αγνή· το μυστήριον, του τόκου Σου του ξένου, Θεόν γαρ γεννήσασα, έμεινας άφθορος.

 Και ο Κανών της Αγίας, ου η ακροστιχίς: Χρυσάνθην την Μάρτυρα υμνέω. Ισιδώρας.

**Ωδή α’ . Ήχος και Ειρμός ο αυτός.**

Χρυσάνθης της Μάρτυρος, τα ιερά αγωνίσματα, τα ένδοξα τρόπαια, και την εν άθλοις σπουδήν, μεγαλύνωμεν, πιστοί εν υμνωδίαις, και ταύτης ζηλώσωμεν, ζήλον τον ένθεον.

Ροαίς των αιμάτων σου, Μάρτυς Χρυσάνθη πολύαθλε, την γην επορφύρωσας, εν ευπρεπεία πολλή, και ελεύκανας, ψυχήν σου ην παρέθου, χερσί του Κυρίου σου, Ον και επόθησας.

Υλώδους συγχύσεως, και κοσμικής ματαιότητος, εμφρόνως διέρρηξας, τους ψυχοφθόρους δεσμούς, και απέδωκας, Χρυσάνθη την στοργήν σου, Χριστώ τω Νυμφίω σου, μετά πιστότητος.

**Θεοτοκίον.**

Σοι πρέπει πανύμνητε, θεοχαρίτωτε Δέσποινα, το χαίρε ως τέξασα, τον αρχηγόν της ζωής, τον λυτρώσαντα, ημάς εκ της κατάρας, χαράν τε δωρούμενον, την ατελεύτητον.

**Ωδή γ’ . Της Παναγίας. Τους Σους υμνολόγους.**

Εν Σοι αληθείας πέρας εύρον, αι ρήσεις των θείων Προφητών, Παρθενομήτορ άχραντε, Μαρία παντευλόγητε, και γαρ ασπόρως τέτοκας, τον Βασιλέα του σύμπαντος.

Θαυμάτων φρικτών το μέγα θαύμα, εν Σοι διεπράχθη Μαριάμ, βουλή πατρός γαρ τέτοκας, τον Λόγον τον προάναρχον, και επελεύσει Πνεύματος, Ναός Θεού εχρημάτισας.

Ευφραίνονται τάξεις Ασωμάτων, εν Σοι πανυπέραγνε σεμνή, και φάλαγγες αισχύνονται, των σκοτεινών δυνάμεων, Συ γαρ τον μέγαν Ήλιον, Δικαιοσύνης ανέτειλας.

Ο κόσμος Σε έγνω σωτηρίαν, και άρρηκτον τείχος εν δεινοίς, ημείς δε παραμύθιον, εν θλίψεσί Σε έχομεν, οι προσκυνούντες Δέσποινα, τα θαυμαστά μεγαλείά Σου.

**Της Αγίας.**

Αγγέλων ουράνιαι χορείαι, ορώσα την σην υπομονήν, εν πόνοις της αθλήσεως, Χρυσάνθη καρτερόψυχε, ως αληθώς εθαύμασαν, αυτών τους τρόπους γαρ έφθασας.

Νικήσασα τάξεις πολεμίων, Χρυσάνθη τω όπλω του Σταυρού, εδόξασας τον Κύριον, τον θείως δοξαζόμενον, εν τοις Αγίοις πάντοτε, και θαυμαστώς θαυμαζόμενον.

Θελήσει Χρυσάνθη εκουσία, επ’ ώμων σου ήρας τον ζυγόν, Χριστού τον ιερώτατον, και εν σταδίω έδραμες, Αυτού το μέγα όνομα, ομολογήσαι τρανότατα.

**Θεοτοκίον.**

Η μήτρα Σου Κόρη Θεοτόκε, εδέχθη τον άναρχον Θεόν, εκ Σου δι’ αγαθότητα, την σάρκα προσλαβόμενον, και ουρανών ανώτερος, θρόνος εδείχθης πανάμωμε.

**Κάθισμα. Ήχος πλ. δ’ . Την Σοφίαν και Λόγον.**

Την σπουδήν σου εν κόποις μαρτυρικοίς, την πυγμήν σου εν έργοις τοις ιεροίς, Αγγέλων τα στρατεύματα, αληθώς κατεπλάγησαν, ότι αυτούς τους τρόπους, Χρυσάνθη εζήλωσας, αθλητικοίς παλαίσμασι καλώς αριστεύσασα, πόνους τη σαρκί σου, υπομείνασα πλείστους, τω πόθω του Κτίστου σου, τας βασάνους βαστάσασα, και ακλόνητη μείνασα, έπαθλα διο εκ Θεού, και την αιώνιον δόξαν εκέρδισας, κατοικήσασα ένθα, της χαράς η απόλαυσις.

**Δόξα. Και νυν. Θεοτοκίον.**

Παρθενίας Σου βάθος καταπλαγείς, και αγνείας Σου ύψος εκθαμβηθείς, ο μέγας Αρχιστράτηγος, Γαβριήλ Σοι ιστάμενος, εν ευλαβεία Κόρη, το χαίρε εφώνησε· και της χαράς το άγγλεμα, Πατρόθεν Σοι έφερεν· όθεν απειράνδρως, του Θεού τε και Λόγου, Μητέρα γεγένησαι, και τω κόσμω επήγασας, την αιώνιον λύτρωσιν· χαίρε Σοι διο και ημείς, φωναίς αινέσεως πάντες προσάδομεν, το γαρ πλήρωμα όλον, το της χάριτος κέκτησαι.

**Ωδή δ’ . Της Θεοτόκου. Ο καθήμενος εν δόξη.**

Τυραννίς η του θανάτου, επί Σοι καταλέλυται, Παναγία Κόρη, μόνη τον Θεόν γαρ απέτεκες, τον τω οικείω θανάτω, διαλύσαντα, το βασίλειον άδου, ως μόνος αθάνατος.

Ολοτρόπω διανοία, και ψυχή και καρδία Σε, Θεοτόκον πάντες, καθομολογούμεν πανάμωμε, τη κραταιά Σου ουν σκέπη, καταφεύγομεν, πάντα δύνασαι, όσα γαρ θέλεις Παντάνασσα.

Κυριώνυμε Παρθένε, η Κυρία του σύμπαντος, των Αγγέλων δόξα, θαύμα των βροτών υπερθαύμαστον, η ουρανών ανωτέρα, πάντας έγειρον, εις ανύμνησιν, των υπέρ νουν θαυμασίων Σου.

Επηρμένη του δολίου, κεφαλήν εναπέτεμες, Μαριάμ Παρθένε, ξίφει αληθούς ταπεινώσεως, συντετριμμένας καρδίας, εστερέωσας, του δοξάζειν Σου, το μεγαλώνυμον όνομα.

**Της Αγίας.**

Νύκτα πλάνης την ζοφώδη, και το σκότος το δυσμόρφον, των στυγνών ειδώλων, έλυσας Χρυσάνθη πανεύφημε, και τους εν βάθει κειμένους, της πωρώσεως, καθωδήγησας·εν τω φωτί τω της γνώσεως.

Τας τιμάς τας επιγείους, και τρυφήν την επίκηρον, ηδονάς του κόσμου, δόξαν τε ματαίαν και ρέουσαν, ως μαραινόμενον άνθος εθεώρησας, και ηγάπησας, Μάρτυς Χρυσάνθη τον Κύριον.

Ηλιόμορφον το κάλλος, της μορφής της αγίας σου, θαυμαστόν το κλέος, της θεοειδούς σου λαμπρότητος, η ση σεμνότης κοσμία, καταθέλγουσα, τους τιμώντάς σε, Μάρτυς Χρυσάνθη αοίδιμε.

**Θεοτοκίον.**

Νεκρωθέντας παραβάσει, τους ανθρώπους εζώωσας, και τους πριν φθαρέντας, δόξη αφθαρσίας εκόσμησας Θεογεννήτορ Παρθένε, απειρόγαμε, ως κυήσασα, τον Ζωοδότην και Κύριον.

**Ωδή ε’ . Της Παναγίας. Εξέστη τα σύμπαντα.**

Μη φλέξας την μήτραν Σου, Θεός εν Σοι εσκήνωσεν, μόνη αειπάρθενε Μαρία, φλέγων την ύλην της ακανθώδους σποράς, και δρόσον την άνωθεν ημίν, δίδων τοις δοξάζουσι, εξαιρέτως την δόξαν σου.

Ηλίου γεγένησαι, αδύτου ενδιαίτημα, σκότος απιστίας το ζοφώδες, πόρρω Παρθένε, τη μητρική Σου χειρί, διώκουσα φέγγος τε φαιδρόν, πίστεως γνωρίζουσα, τοις πιστώς προσκυνούσί Σε.

Τιτρώσκεις τω βέλει Σου, του δυσμενούς τα ένεδρα, έχεις γαρ ισχύν αμαχωτάτην, σθένει πρεσβείας της μητρικής Σου αγνή, Θεόν παντοδύναμον και γαρ, τέτοκας Πανάμωμε, εις βροτών απολύτρωσιν.

Ελέει απείρω Σου, Παρθένε Σης χρηστότητος, πάντων τας καρδίας ιλαρύνεις, παύεις τα άλγη των συμφορών αγαθή, και δίδως τοις κάμνουσιν αγνή, μόνη ως Μητρόθεος, Ελεούσα την χάριν Σου.

**Της Αγίας.**

Μαρτύρων εζήλωσας, τους άθλους και τα τρόπαια, όλης εκ ψυχής σου και καρδίας, Μάρτυς Χρυσάνθη και εις αγώνας καλούς, εισήλθες και σθένει θεϊκώ, έθραυσας την δύναμιν, του εχθρού του αλάστορος.

Αγγέλων στρατεύματα, εν θάμβει κατεπλάγησαν, Μάρτυς μεγαλώνυμε Χρυσάνθη, την καρτερίαν και ψυχικήν σου ισχύν, πως ένδον βασάνων χαλεπών, έμεινας ακλόνητος, ώσπερ στύλος της πίστεως.

Ροδόχρων ένδυμα, εν δόξη και σεμνότητι, έσχες περιβόλαιον ως θείον, ηγλαϊσμένον ταις των αιμάτων ροαίς, και τούτο Χρυσάνθη τω Θεώ, έδωκας ως τίμημα, ψυχικής σου νυμφεύσεως.

**Θεοτοκίον.**

Το μέγα μυστήριον, του τόκου Σου θεόνυμφε, νόας των Αγγέλων καταπλήττει, και των ανθρώπων τον λογισμόν εξιστά, πως μήτηρ εγένου του Θεού, άμα και παρθένος τε, ως προ τόκου διέμεινας.

**Ωδή στ’ . Της Παναγίας. Την θείαν ταύτην.**

Ρητόρων χείλη εσίγησαν, του τόκου Σου αγνή τα μυστήρια, το υπερθαύμαστον, υμνολογήσαι μη σθένοντα, και γαρ Θεόν τεκούσα, Παρθένος έμεινας.

Ταμείον μέγα και άσυλον, των θείων θησαυρών αναδέδειξαι, Θεογεννήτρια, και των χαρίτων κειμήλιον, τας δωρεάς πλουτούσα, τας υπέρ έννοιαν.

Ηττώνται σκότους οι άρχοντες, τω θείω Σου φωτί Μητροπάρθενε, και κατευφραίνοντα, ταις καλλοναίς Σης λαμπρότητος, αι των Αγγέλων Τάξεις, ύμνον Σοι άδουσαι.

Σελήνη ούσα υπέρφωτος, ημέραν σωτηρίας χαρμόσυνον, ημίν ανέτειλας, και της νυκτός σκυθρωπότητα, της αφεγγούς Παρθένε, πόρρω εμάκρυνας.

**Της Αγίας.**

Υψώθης Μάρτυς πανεύφημε, εν οίκω του Θεού ως κυπάρισσος, και κατεκάλυνας, της Εκκλησίας το πρόσωπον, ταις καλλοναίς Χρυσάνθη, των θαυμασίων Σου.

Ρωσθείσα Μάρτυς αήττητε, τω σθένει του Θεού των δυνάμεων, εν αγωνίσμασι, τοις ιεροίς ενδιέπρεψας, και το της νίκης στέφος, Χρυσάνθη έλαβες.

Αγάλλου σκίρτα και χόρευε, χαράς της αιωνίου συμμέτοχε, Χρυσάνθη πάνσεμνε, επί της γης γαρ υπέμεινας, τας αλγεινάς βασάνους, Θεώ τω έρωτι.

**Θεοτοκίον.**

Υψίστου θρόνος περίδοξος, παλάτιον υπάρχεις ολόφωτον, και πύλη πάγχρυσος, προς ουρανούς η ανάγουσα, τους εν φθορά κειμένους, Μαρία άχραντε.

**Κοντάκιον. Ήχος δ’ . Επεφάνης σήμερον.**

Ώσπερ άνθος τίμιον, του Παραδείσου, αναβλύζεις χάριτος, αθλητικής την χαρμονήν, Μάρτυς Χρυσάνθη πανεύφημε· χαροποιούσα, τους πίστει τιμώντάς σε.

**Έτερον. Ήχος πλ. δ’ . Τη Υπερμάχω.**

Της καρτερίας την λαμπάδα την χρυσόφωτον, υπομονής τε την σφραγίδα την ανόθευτον, την εν θλίψεσι βασάνων δοκιμασθείσαν· την εν άθλοις μαρτυρίου διαλάμψασαν, την Χρυσάνθην την γενναίαν μακαρίσωμεν, πίστει κράζοντες· Χαίροις Μάρτυς αήττητε.

**Ο Οίκος.**

Άθλησιν εις γενναίαν, εισελθούσα προθύμως, Χρυσάνθη η αήττητος Μάρρυς, της νίκης γέρα άφθαρτα εδέξατο, και στέφος το χρυσούν της ουρανίου κληρονομίας·προς δε και ύμνους παρ’ ημών ακούει νυν, των πόθω ψαλλόντων ούτως·

Χαίροις, ο πύργος της ευσεβείας·

χαίροις, το σθένος της καρτερίας.

Χαίροις, της αληθείας η ακράδαντος ισχύς·

χαίροις, της ομολογίας η απτόητος φωνή.

Χαίροις, πίστεως αγίας, η τρανώσασα το κράτος·

χαίροις, των δεινών τυράννων, η συντρίψασα το θράσος.

Χαίροις, η δια βασάνων καθελούσα τον εχθρόν·

χαίροις, η οικειοτρόπως προσεγγίσασα Χριστώ.

Χαίροις, δούλη του Κυρίου, η πιστή εν Εκκλησία·

χαίροις, άνθος Παραδείσου, πνέον θείαν ευωδίαν.

Χαίροις, αρετών ενθέων ο πολύτιμος χρυσός·

χαίροις, άθλων των μεεγάλων, ο ωραίος θησαυρός.

**Χαίροις Μάρτυς αήττητε.**

**Συναξάριον.**

Τη ΚΕ' του αυτού Μηνός, η αγία Μάρτυς Χρυσάνθη, ξίφει τελειούται. Μαρτυρίου στίγμασι Χρυσάνθη στολισθείσα, τω Αθλοθέτη σου Χριστώ παρίστασαι εν δόξη. Εικάδι πέμπτη Χρυσάνθη, ξίφους τελευτήν.

 Τη αυτή ημέρα, οι Άγιοι Μάρτυρες Ουαλλέριος και Χρυσάφιος, ξίφει τελειούνται. Διττοίς Αθληταίς η τιμωρία ξίφος, Ηγουμένοις τρύφημα την Τιμωρίαν.

 Τη αυτή ημέρα, Μνήμη των Αγίων Μαρτύρων Μαρκιανού και Μαρτυρίου, των νοταρίων. Χριστού καλάμους τους Νοταρίους νόει, Εις αίμα το σφων εκ ξίφους βεβαμμένους. Παύλου του Ομολογητού πατριαρχούντος Κωνσταντινουπόλεως, μετά την κοίμησιν Αλεξάνδρου, επί της βασιλείας Κωνσταντίου του Αρειανού, επεί αυτός ο εν Αγίοις Παύλος, υπερόριος εν Αρμενία γενόμενος, το μακάριον τέλος εδέξατο, αποπνιγείς παρά των Αρειανών, και αυτοί δε ούτοι οι Άγιοι δια την Ορθόδοξον πίστιν αναιρούνται μαχαίρα, και θάπτονται εν τη Μελανδησία πύλη, εν αυτή τη Κωνσταντινουπόλει, τοποθεσία του Δευτέρου· ων τον ναόν μετά ταύτα ο Άγιος Ιωάννης ο Χρυσόστομος, εκ βάθρων ήγειρεν.

 Τη αυτή ημέρα, Μνήμη της Αγίας Ταβιθάς, της εν Ιόππη. Που σοι, Ταβιθά, Πετρος; ει γαρ ην πάλιν, Ήγειρεν αν σε και θανούσαν ως πάλαι.

Τη αυτή ημέρα, Μνήμη του Αγίου Μάρτυρος Αναστασίου. Αναστάσιε, σου δε τι γράψω χάριν; Xριστού χάριν σπεύσαντος εκθανείν ξίφει. Ούτος αυτόκλητος προς τους τυράννους απελθών, και τον Χριστόν, αληθινόν Θεόν και του παντός Ποιητήν, κηρύξας πεπαρρησιασμένως, εξέπληξεν άπαντας· και το αμετάθετον αυτού ιδόντες, ξίφει την κεφαλήν αυτού απέτεμον, και τη θαλάσση εναπέρριψαν. Γυνή δε ευλαβής εκ του βυθού αναλαβούσα το άγιον αυτού λείψανον, μύροις και οθονίοις ειλήσασα, εν ω κατεσκεύασεν ευκτηρίω οίκω εναπέθετο· ου τη καταθέσει, πολλαί ιάσεις γεγόνασι, και μέχρι του νυν γίνονται, εις δόξαν του φιλανθρώπου Θεού ημών.

 Τη αυτή ημέρα, ο Άγιος Μάρτυς Ουαλλερίνος, ξίφει τελειούται. Ουαλλερίνος την κάραν τμηθείς ξίφει, Τομής βραχείας ω πόσα στέφη λάβοι!

 Τη αυτή ημέρα, ο Άγιος Μάρτυς Σαβίνος, πυρί τελειούται. Εισδύς το πυρ χορευε, Μαρτυς Σαβίνε, θείαν χορείαν, πρόξενον θείου στέφους.

 Τη αυτή ημέρα, ο Άγιος Μάρτυς Ούαρος, ο εν Αιγύπτω, ξίφει τελειούται. Kάρας δυναστών δαιμόνων εν εκστάσει, Oύαρος εξέκοψεν εκκοπείς κάραν.

 Τη αυτή ημέρα, Μνήμη του Αγίου Γεωργίου, επισκόπου Αμάστριδος. Tό θείον εν γη και θανών υμνείς Πάτερ, ημών εκείνο σοις ανυμνούντων λόγοις.

 Τη αυτή ημέρα, οι Άγιοι Μάρτυρες Παππίας, Διόδωρος και Κλαυδιανός, ξίφει τελειούνται. Kάρας αθλητών τρεις τριών τέμνει ξίφος, Oίς ταυτόν ην φρόνημα τριτταίς εν κάραις.

 Τη αυτή ημέρα, οι Άγιοι Δύο Μάρτυρες οι εν Θράκη, μέσον δύω πετρών συμπιεσθέντων, τελειούνται. Eύρον πονηροί και κυλίστραν πετρίνην, εν η σύναθλοι συμπιέζονται δύω.

 Τη αυτή ημέρα, οι Άγιοι Μάρτυρες· Φαύστος, Βασίλειος και Λουκιανός, ξίφει τελειούνται. Tριών συνάθλων εν δια ξίφους τέλος, Oι τον Θεόν φρονούσιν εν τε και τρία.

 Τη αυτή ημέρα, οι Άγιοι Μάρτυρες Νικηφόρος και Στέφανος, ξεόμενοι τελειούνται. Ξεσθείσι Νικηφόρω και τω Στεφάνω, Νικηφόρου στέφανος επλάκη τέλους.

 Τη αυτή ημέρα, Μνήμη των Οσίων Φιλαδέλφου και Πολυκάρπου. Υπήρξεν όντως η τελευτή του βίου, Kαί Φιλαδέλφω και Πολυκάρπω φίλη.

Τη αυτή ημέρα, Μνήμη του Αγίου Μακαρίου, επισκόπου Πάφου. Πάφου πρόεδρος ένδον εκρύβη τάφου, Kαί τ’ άλλα Mακάριος ου κλήσιν μόνον.

 Τη αυτή ημέρα, Μνήμη των Οσίων· Μαρτύριου του εγκλείστου, και Μαρτυρίου του διακόνου.

Ταις αυτών αγίαις πρεσβείαις Χριστέ ο Θεός, ελέησον και σώσον ημάς. Αμήν.

**Ωδή ζ’ . Της Παναγίας. Ουκ ελάτρευσαν.**

Ζωηφόροις σου και θείαις παρακλήσεσι προς τον Αυτάγαθον· ζωής παρέχεις ημίν, πολλήν ανταπόδοσιν, άχραντε Δέσποινα· και γαρ κέκτησαι, την παρρησίαν άμετρον, προς Θεόν ως Τούτου Μήτηρ.

Ως παλάτιον του Λόγου πανυπέρτατον ένδον εχώρησας, τον Βασιλέα ημών, τον πάσι παρέχοντα, πλούτον αιώνιον, πανυπέραγνε, Θεοκυήτορ Δέσποινα, Μαριάμ ευλογημένη.

Ηλιόμορφον το κάλλος του προσώπου σου και απερίγραπτον, Θεού φαιδραίς καλλοναίς, Παρθένε κεκόσμησαι, ταις υπέρ έννοιαν, παρθενεύεις γαρ, και μετά τόκον άφθορε, των θαυμάτων ξένον θαύμα.

Σκεύος γέγονας του Πνεύματος πολύτιμον και καθαρότατον, Παρθένε μόνη αγνή, της χάριτος πλήρωμα, ένδον βαστάσασα, ως κυήσασα, τον Βασιλέα Κύριον, και Θεόν ανερμηνεύτως.

**Της Αγίας.**

Μεγαλύνομεν εν ύμνοις αγαλλόμενοι την θείαν μνήμην σου, Μάρτυς Χριστού του Θεού, Χρυσάνθη αοίδιμε, και μεγαλώνυμε, εξαιτούμενοι, τας προς Θεόν πρεσβείαις σου, εν ταις θλίψεσι του βίου.

Νικηφόροις σου και θείοις αγωνίσμασι το μέγα Όνομα, του Αθλοθέτου Χριστού, αξίως εδόξασας, και κατετράνωσας· όθεν έλαβες, της θείας δόξης στέφανον, ω Χρυσάνθη μακαρία.

Εν τοις ώμοις σου Χρυσάνθη παναοίδιμε τον του Κυρίου σου, χρηστόν λαβούσα ζυγόν, προθύμως εχώρησας, προς τα παλαίσματα, της αθλήσεως, του μαρτυρίου έπαθλα, επαξίως δεξαμένη.

**Θεοτοκίον.**

Ωραιότητι του κάλλους Σου θελγόμενος θείος Αρχάγγελος, Παρθενομήτορ αγνή, το χαίρε Σοι έψαλλε, αγαλλιώμενος, χαίρε χαράς το πλήρωμα, η πηγή της ευλογίας.

**Ωδή η’ . Της Παναγίας. Παίδας ευαγείς.**

Ίνα τους ανθρώπους κατηλλάξης, Παρθένε υπεραγία τω ποιήσαντι, χρέος της προμήτορος, Εύας συ εξήλειψας, υπακοή ακούσσα, και πειθαρχήσασα, εν μήτρα Σου, Θεόν γαρ συνέσχες, Ον υπερυψούμεν, εις πάντας τους αιώνας.

Σέβας γηγενίς συν τοις Αγγέλοις, Παρθένε υπεραγία Σοι προσφέρομεν, ότι υπερβέβηκας, Τάγματα ουράνια, τη υπέρ νουν συλλήψει Σου, και αποτέξει Σου, τον Κύριον, και Κτίστην των όλων, τέτοκας γαρ βρέφος, Θεού Πατρός βουλήσει.

Ίαμα το άμισθον παρέχεις, τοις νόσοις εν πολυτρόποις αποκάμνουσι, έχεις γαρ το δύνασθαι, ίσον τη θελήσει σου, Θεοκυήτορ Δέσποινα, ως Μήτηρ άχραντος, του έχοντος ισχύν αμετρήτως, νόσους θεραπεύειν, και πάθη ψυχοφθόρα.

Δόλω ο εχθρός αποπειράται, Θεού με απομακρύναι Μητροπάρθενε, Σου δε ταις δεήσεσιν, όλως στηριζόμενος, τα δολερά τεχνάσματα, αυτού εκτρέπομαι, εγγύτητι Αυτώ δε προστρέχων, ύμνον αναμέλπω, αεί δοξολογίας.

**Της Αγίας.**

Ίχνεσι τιμίοις των Μαρτύρων, Χρυσάνθη μετά συνέσεως εβάδισας, κράζουσα και λέγουσα· όλης εξ ισχύος σου, της του Θεού αγάπης με, ουδείς χωρίσει με, ου βάσανοι ου θλίψεις ου ξίφος, ουχ αι απειλαί τε, τυράννων ωμοτάτων.

Σέβω σου Χρυσάνθη τους αγώνας, τιμώ σου τα ιερά ανδραγαθήματα, στέργω την ανδρείαν σου, πόθω μεγαλύνω τε, την θαυμαστήν σου άθλησιν, δι’ ης εκέρδισας, τον στέφανον της νίκης αξίως, και κληρονομίαν, ζωής της αιωνίου.

Ίσχυσας εχθρών κατ’ εναντίων, Χρυσάνθη δυναμωθείσα κραταιότατα, σθένει του Κυρίου σου, θείως ον εδόξασας, Αυτού Σταυρόν τον τίμιον, ως όπλον έχουσα, και έδειξας, τοις έθνεσι πάσι, των κατορθωμάτων, των σων τα μεγαλεία.

**Θεοτοκίον.**

Δέχου παρ’ ημών των ικετών Σου, Παρθένε Θεοκυήτορ τα εγκώμια, χαίρε εκβοώντων Σοι, Κόρη αειπάρθενε, της ευλογίας πλήρωμα, το υπερτέλειον, αντίδοσις, χαράς αιωνίου, και των προπατόρων, ανάκλησις τελεία.

**Ωδή θ’ . Της Παναγίας. Άπας γηγενής.**

Μεγάλυνον ψυχή μου την τιμιωτέραν, και ενδοξοτέραν των άνω στρατευμάτων.

Ώσπερ κιβωτός, σωτήριος Δέσποινα, Θεοχαρίτωτε, σώζεις ταις πρεσβείαις Σου, ημάς τους πρώην, φθόνω του όφεως, εις απωλείας βάραθρα, κατολισθήσαντας, και παρέχεις, χείρα αναβάσεως, ημάς φθάσαι εις ύψος της γνώσεως.

Μεγάλυνον ψυχή μου την τιμιωτέραν, και ενδοξοτέραν των άνω στρατευμάτων.

Ρύστης ταχινή, ετοίμη αντίληψις, και καταφύγιον, τείχος απροσμάχητον, εν τοις πολέμοις, και περιστάσεσι, και ασφαλές κραταίωμα, και αμυντήριον, και προστάτην, πέλεις απειρόγαμε, Θεοτόκοε διο Σοι ελπίζομεν.

Μεγάλυνον ψυχή μου την τιμιωτέραν, και ενδοξοτέραν των άνω στρατευμάτων.

Άγιον Θεόν, εν μήτρα Σου έφερες δι’ αγαθότητα, και εν ταις αγκάλαις Σου, ως βρέφος Κόρη, Αυτόν εβάστασας, και εκ μαζών Σου έθρεψας, και εγαλούχησας, Παναγία, τούτον εκδυσώπησον, παραβλέψαι ημών τα εγκλήματα.

Μεγάλυνον ψυχή μου την τιμιωτέραν, και ενδοξοτέραν των άνω στρατευμάτων.

Στέφος εκ τερπνών, ανθέων Σοι πλέξαντες, ευωδιάζουσαν, αποπνέον αίνεσιν, ο πόθω φίλτρου Σοι ανατίθεμεν, την μητρικήν Σου εύνοιαν, αντικομίσασθαι, και βοώμεν· δέησιν προσήγαγε, υπέρ πάντων ημών Θεονύμφευτε.

**Της Αγίας.**

Μεγάλυνον ψυχή μου πίστεως το άνθος, το χρυσούν τω κάλλει, την Μάρτυρα Χρυσάνθην.

Ώσπερ απαρχήν, Κυρίω προσέφερες, Χρυσάνθη πάνσεμνε, τρόπαια της νίκης σου, των σων αγώνων τα ακροθίνια, και της στερράς ανδρείας σου, το ακατάβλητον· δι’ ης κράτος, έθραυσας το άστατον, των αθέων τυράννων αήττητε.

Μεγάλυνον ψυχή μου άθλους τους τιμίους, και τας διακρίσεις, της Μάρτυρος Χρυσάνθης.

Ρείθροις ιεροίς, των θείων αιμάτων σου, την γην επότισας, και εκαρποφόρησας, Χρυσάνθη Μάρτυς στάχυν πολύφορον, και τας ψυχάς εκτρέφοντα, πιστών εκάστοτε, των τιμώντων, πόθω αδιστάκτω σε, και την σην εκτελούντων πανήγυριν.

Μεγάλυνον ψυχή μου την στερράν ανδρείαν, και την καρτερίαν, της Μάρτυρος Χρυσάνθης.

Άνθος ως σεπτόν, Χρυσάνθη αοίδιμε, οσμήν την κρείττονα, μαρτυρίου έδωκας, και Παραδείσου θεία σκηνώματα, πανευπρεπώς εκόσμησας, ένθα κατώκησας, συν Αγγέλοις, ύμνον τον τρισάγιον, προσφωνούσα Θεώ τω Κυρίω Σου.

**Θεοτοκίον.**

Μεγάλυνον ψυχή μου την τιμιωτέραν, και ενδοξοτέραν των άνω στρατευμάτων.

Σοι μετά χαράς, το χαίρε κραυγάζομεν, αγαλλιώμενοι· χαίρε Μητροπάρθενε, βροτείου γένους η επανόρθωσις, εις ουρανούς ανάγουσα, τους πεποιθότας Σοι, και τας πύλας, πάσιν η ανοίξασα, Παραδείσου ζωήν ως πηγάσασα.

**Εξαποστειλάριον. Ήχος γ’ . Ο ουρανόν τοις άστροις.**

Περιχαρώς διέβης, του μαρτυρίου την οδόν, μη πτοηθείσα όλως, τα των βασάνων αλγεινά, πίστιν Χριστού δε Χρυσάνθη, ομολογούσα ευτόνως.

**Θεοτοκίον.**

Η φωτοφόρος πύλη, η οδηγούσα τους θνητούς, εις της ζωής τας επαύλεις, Συ ει Παρθένε Μαριάμ, και διασώζεις θανάτου, τους σέβοντάς Σου τον τόκον.

**Αίνοι. Ήχος α’ . Πανεύφημοι Μάρτυρες.**

Συμφώνως τιμήσωμεν πιστοί, εν ωδαίς και άσμασι, την ιεράν και πανεύφημον, Κυρίου Μάρτυρα, την σεμνήν Χρυσάνθην, και αυτής θαυμάσωμεν, τα θεία και λαμπρά κατορθώματα, και πόθω είπωμεν· εν τη πίστει ημάς στήριξον, ταις θερμαίς σου, προς Θεόν δεήσεσιν.

 Το όπλον το μέγα του Σταυρού, συμμαχίαν έχουσα, ως κραταιάν και ασάλευτον, ατρόμως έδραμε, προς στερρούς αγώνας, η Χρυσάνθη κράζουσα· σαρκός ου δειλιώ τα επίπονα, ουδέ τον θάνατον, των Μαρτύρων γαρ τον στέφανον, και την δόξαν προσδοκώ την μέλλουσαν.

 Ως άνθος της πίστεως Χριστού, ευωδία κρείττονα, ημίν παρέχεις εκάστοτε, Χρυσάνθη ένδοξε, μαρτυρίου θλίψεις, καρτερώς γαρ ήνεγκας, και νυν εις της χαράς τα σκηνώματα, οικείς δοξάζουσα, συν Αγγέλων τοις στρατεύμασι, τον Δεσπότην και Θεόν του σύμπαντος.

Οδόν μαρτυρίου την στενήν, και τραχείαν έδραμες, Μάρτυς Χρυσάνθη πολύαθλε, και ου σεσάλευσαι, προσβολαίς βασάνων, και πικρών αικίσεων, αλλ’ έστης ως αδάμας ακλόνητος, χρυσούν λαμπότερον, εν τη κτίσει διαλάμπουσα, και τον πλούτον της ζωής δεικνύουσα.

**Δόξα. Ήχος πλ. α’ .**

Την του Χριστού στεφανηφόρον Μάρτυρα, επαίνοις εγκωμίων στεφανώσωμεν, Χρυσάνθην το χρυσούν άνθος της αμωμήτου πίστεως. Ταις βασάνοις γαρ εδοκιμάσθη, και εν τη υπομονή εχαλκεύθη της αθλήσεως, συν τω Παύλω λέγουσα· ουδείς της αγάπης του Χριστού με χωρίσει, έχω γαρ Τούτον εν παντί ενδυναμούντά με, και παρέχοντά μοι θησαυρούς, του πλούτου της ζωής του ασυλήτου, και του Παραδείσου δόξαν την αμάραντον.

**Και νυν. Θεοτοκίον**

Ναός και πύλη υπάρχεις, παλάτιον και θρόνος του Βασιλέως, Παρθένε πάνσεμνε, δι' ης ο λυτρωτής μου Χριστός ο Κύριος, τοις εν σκότει καθεύδουσιν επέφανεν, Ήλιος υπάρχων δικαιοσύνης, φωτίσαι θέλων ους έπλασε, κατ' εικόνα ιδίαν χειρί τη εαυτού. Διο Πανύμνητε, ως μητρικήν παρρησίαν προς αυτόν κεκτημένη, αδιαλείπτως πρέσβευε, σωθήναι τας ψυχάς ημών.

**Δοξολογία Μεγάλη και Απόλυσις.**

**Μεγαλυνάριον.**

Πίστεως λυχνίαν την χρυσαυγή, την του μαρτυρίου διαλάμπουσαν τω φωτί, και της αγνωσίας, σκεδάζουσαν την πλάνην, Χρυσάνθην την γενναίαν ανευφημήσωμεν.

Η/Υ ΠΗΓΗ:

Voutsinasilias.blogspot.gr

http://voutsinasilias.blogspot.gr/2014/10/25.html